
Συντακτών Τ.Α.

ΔΕΛΤΙΟ ΤΥΠΟΥ
Αμέσως μετά τη συνάντηση με τον υπουργό Οικονομικών Φ. Σαχινίδη, ο πρόεδρος της ΚΕΔΕ Κ. Ασκούνης προέβη στην ακόλουθη δήλωση.
Επισκεφθήκαμε τον υπουργό και του θέσαμε τα πιεστικά οικονομικά προβλήματα που αντιμετωπίζουν οι δήμοι. Βρισκόμαστε σε μία κατάσταση οικονομικής κατάρρευσης και αν συνεχιστούν οι περικοπές που γίνονται μέχρι σήμερα σε λίγο οι δήμοι δεν θα μπορέσουν να λειτουργήσουν. 

Θέλω με έμφαση να τονίσω ότι οι δήμοι έχουν συνεισφέρει στη δημοσιονομική προσαρμογή μέχρι τώρα με περικοπές πόρων πάνω από 50%.

Με βάση λοιπόν αυτά τα στοιχεία και με δεδομένο ότι αν υπήρχε η ίδια λογική για όλους τους φορείς της γενικής κυβέρνησης τότε η χώρα μας θα είχε προ πολλού πρωτογενές πλεόνασμα και δε θα χρειάζονταν πρόσθετα μέτρα. Εξηγήσαμε λοιπόν ότι οι περικοπές δεν μπορούν να συνεχιστούν, θα καταρρεύσει το κοινωνικό πρόσωπο της Τοπικής Αυτοδιοίκησης και όλες οι υπηρεσίες που προσφέρουμε στους πολίτες αυτήν την δύσκολη περίοδο.  
Τι ζητήσαμε λοιπόν συγκεκριμένα από τον υπουργό: 

Να γίνει πράξη η δέσμευση να αποδοθούν τα επιπλέον 450 εκ. ευρώ που είχε υποσχεθεί το υπουργείο Οικονομικών αλλά και ο Πρωθυπουργός στη συνάντησή μας τον Γενάρη. 
Ο υπουργός απάντησε ότι σύμφωνα με τους δικούς του υπολογισμούς μπορεί να δώσει 300 εκ. ευρώ επιπλέον και ότι στο δωδεκατημόριο που θα δοθεί τις επόμενες μέρες θα υπολογιστεί η κατανομή με βάση τα επιπλέον 300 εκ. ευρώ. Αυτό είναι ένα καταρχήν θετικό, αλλά για μας παραμένει ως κόκκινη γραμμή η διεκδίκηση των 450 εκ. ευρώ. 
Δεύτερον, ζητήσαμε την καταβολή της δόσης των 213 εκ. ευρώ από τα παρακρατηθέντα προηγούμενων ετών, για τα οποία υπάρχει ήδη απόφαση, αλλά δεν είχαμε κάποια θετική απάντηση, γιατί όπως είπε ο υπουργός, υπάρχουν προβλήματα σε σχέση με τα διαθέσιμα του ελληνικού κράτους. 

Τρίτον, σε σχέση με τις ληξιπρόθεσμες οφειλές που έχει η Τοπική Αυτοδιοίκηση, ο υπουργός μας είπε ότι η ρύθμιση αυτή κατά πάσα πιθανότητα, θα γίνει μετά τις εκλογές. Είναι κάτι που μας αφορά και που εμείς θέλουμε πάρα πολύ να προχωρήσει.

Εμείς σε κάθε περίπτωση θέλουμε να τονίσουμε ότι είμαστε αμετακίνητοι από το αίτημά μας για τη διεκδίκηση των 450 εκ. ευρώ, που είναι δέσμευση και είναι το ελάχιστο για να μην καταρρεύσουν οι δήμοι, να μην οδηγηθούν σε κλείσιμο.
Ερώτηση: Τι θα κάνετε τώρα θα πάτε στο υπουργείο Εσωτερικών;
Θα συνεχίσουμε στο υπουργείο Εσωτερικών, γιατί υπάρχουν και άλλα αιτήματα, τα οποία μπορούμε να επιλύσουμε χωρίς οικονομικό κόστος. Ξέρουμε πολύ καλά που βρίσκεται η χώρα μας, έχουμε συνεισφέρει στην δημοσιονομική προσαρμογή, υπάρχουν όμως θεσμικά αιτήματα, τα οποία μπορούν να επιλυθούν χωρίς κανένα κόστος. Αιτήματα και λύσεις που μπορούν να κάνουν πιο εύκολη τη δουλειά μας, να ξεπεράσουμε τη γραφειοκρατία και να προσφέρουμε καλύτερες υπηρεσίες στους πολίτες.
Τέλος θέλω να σας πω ότι η απόφαση της γενικής μας συνέλευσης είναι, αμέσως τις εκλογές να διαβουλευτούμε με τη νέα κυβέρνηση, όποια και αν είναι αυτή, και σε ένα μήνα θα ξαναβρεθούμε για να καθορίσουμε την περαιτέρω στάση μας. 
